Kaj Turunen dramaattisen eroilmoituksen jälkeen: ”Perjantaista lähtien mylläkkää” | Demokraatti.fi
Kaj Turunen kuvassa vasemmalla kävelemässä ministeri Sampo Terhon vierellä viimeistä kertaa kohti perussuomalaisten eduskuntaryhmän ryhmäkokousta.
Perussuomalaisten eduskuntaryhmä hajosi eilen. 20 hengen porukka, Uusi vaihtoehto, marssi perussuomalaisten ryhmähuoneeseen ja sanoutui irti puolueesta, joka oli viikonloppuna saanut uuden puoluejohdon.
Tilanne oli dramattinen ja jää poliittiseen historiaan.
Vielä 6.6. yksi perussuomalaisten silloisista kansanedustajista, Kaj Turunen sanoi uskovansa, että mikäli Jussi Halla-aho valitaan puolueen puheenjohtajaksi, perussuomalaisten eduskuntaryhmästä eroaa yksittäisiä kansanedustajia.
Eroajia oli kuitenkin enemmän.
Turunen kommentoi eilen tiistaina Demokraatille tapahtumia kävellessään kadulla Uusi Vaihtoehto -ryhmän eroilmoituksen jälkeen kohti Pikkuparlamenttia.
Miltä tuntuu olla uudessa ryhmässä?
Mistä tämä lähti liikkeelle?
– Minulle tämä oli tiedossa eilen illalla.
Oliko tässä pohjasuunnitelmia sitä ennen?
– Ei tätä ollut kovin pitkään suunniteltu.
– Luulen, että viime lauantai oli sellainen tilanne, että todella moni koki, että perussuomalainen puolue ei ole enää se puolue, johon on liittynyt eikä perussuomalainen eduskuntaryhmä sitten voi olla toimimatta.
Kenen aloitteesta tämä lähti liikkeelle?
– En pysty antamaan tuohon vastausta.
Onko Soini ollut tärkeässä roolissa?
– Ei, ei ole ollut.
Entä Simon Elo?
– Simon valittiin puheenjohtajaksi tähän ryhmään. Minun mielestä tämä on oikeanlainen ja hyvä ratkaisu.
Koska te järjestäydyitte?
– Sokos Hotelli Vaakunassa kokoonnuttiin.
Tuleeko ryhmään lisää väkeä?
– On se mahdollista. Voi laittaa hakemuksen ryhmän jäseneksi ihan kuka vaan kansanedustaja.
Ette ollut Jyväskylän puoluekokouksessa?
– Olin. Minä läksin sunnuntaina Jyväskylästä vasta pois.
– Perussuomalainen puolue nykyisin ei vastaa Jyväskylän viikonlopun jälkeen ollenkaan sitä puoluetta, johon on liitytty…Koti meni.
Melkoinen tapahtumasarja, poliittista historiaa?
– Tämä on ollut viime viikon perjantaista lähtien kyllä aikamoista mylläkkää. Eiköhän tämä nyt jatku vielä vähän aikaa.